นายกรัฐมนตรี เตือนสติคนไทยฉลองสงกรานต์อย่างไม่ประมาท พร้อมแนะใช้เวลาสร้างความสุขแก่ผู้สูงอายุในบ้าน
นายกรัฐมนตรี เตือนสติคนไทยฉลองสงกรานต์อย่างไม่ประมาท พร้อมแนะใช้เวลาสร้างความสุขแก่ผู้สูงอายุในบ้านพลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี ใช้เวลาพักผ่อนและติดตามข่าวสารบ้านเมืองอยู่ที่บ้านพัก โดยฝากให้คนไทยเฉลิมฉลองสงกรานต์อย่างมีสติและไม่ประมาท โดยเฉพาะต้องระมัดระวังการดื่มสุราที่อาจก่อให้เกิดเหตุทะเลาะวิวาท หรือเกิดอุบัติเหตุทางถนนจนสูญเสียชีวิตและทรัพย์สินได้หากเมาแล้วขับนอกจากนี้ นายกรัฐมนตรี ยังกล่าวด้วยว่า วันที่ 13 เมษายนของทุกปีเป็นวันผู้สูงอายุแห่งชาติ เพราะอยากให้คนไทยใช้โอกาสวันสงกรานต์ได้กราบไหว้ผู้ใหญ่และเห็นความสำคัญของผู้สูงอายุที่เปรียบเสมือนหลักชัยของครอบครัวและสังคม โดยอยากให้ลูกหลานใช้เวลานี้ทำกิจกรรมสร้างความสุขให้แก่ปู่ย่าตายาย หรือผู้สูงอายุในบ้าน เช่น พูดคุยอย่างเข้าใจ รับประทานอาหารร่วมกัน หรือดูแลสุขภาพ เป็นต้นนายกรัฐมนตรี เน้นย้ำว่า รัฐบาลมีนโยบายดูแลผู้สูงอายุในทุกด้าน เพื่อรองรับสังคมผู้สูงอายุอย่างเต็มรูปแบบในปี 2564 เช่น เบี้ยยังชีพผู้สูงอายุ การจ้างงานผู้สูงอายุ การจัดตั้งธนาคารเวลา การจัดสร้างซีเนียร์คอมเพล็กซ์ การดูแลผู้ป่วยสูงอายุติดเตียง ฯลฯ